CELEX: 32016D2118
Language: sk
Date: 2016-10-28 00:00:00
Title: Rozhodnutie Rady (EÚ) 2016/2118 z 28. októbra 2016 o podpise v mene Únie a predbežnom vykonávaní Dohody o strategickom partnerstve medzi Európskou úniou a jej členskými štátmi na jednej strane a Kanadou na strane druhej

3.12.2016   
            
            
               SK
            
            
               Úradný vestník Európskej únie
            
            
               L 329/43
            
         ROZHODNUTIE RADY (EÚ) 2016/2118
   z 28. októbra 2016
   o podpise v mene Únie a predbežnom vykonávaní Dohody o strategickom partnerstve medzi Európskou úniou a jej členskými štátmi na jednej strane a Kanadou na strane druhej
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 31 ods. 1 a článok 37,
   so zreteľom na Zmluvu o fungovaní Európskej únie, a najmä na jej článok 212 ods. 1 v spojení s článkom 218 ods. 5 a článkom 218 ods. 8 druhým pododsekom,
   so zreteľom na spoločný návrh Európskej komisie a vysokého predstaviteľa Únie pre zahraničné veci a bezpečnostnú politiku,
   keďže:
   
               (1)
            
            
               Rada poverila 8. decembra 2010 Komisiu a vysokého predstaviteľa začatím rokovaní s Kanadou o rámcovej dohode, ktorá má nahradiť spoločné politické vyhlásenie o vzťahoch medzi EÚ a Kanadou z roku 1996.
            
         
               (2)
            
            
               S prihliadnutím na blízke historické vzťahy a prehlbujúce sa väzby medzi zmluvnými stranami, ako aj na ich želanie posilniť a rozšíriť svoje vzťahy ambicióznym a inovačným spôsobom, boli rokovania o Dohode o strategickom partnerstve medzi Európskou úniou a jej členskými štátmi na jednej strane a Kanadou na strane druhej (ďalej len „dohoda“) úspešne uzavreté parafovaním dohody v Ottawe 8. septembra 2014.
            
         
               (3)
            
            
               V článku 30 dohody sa stanovuje predbežné vykonávanie dohody pred nadobudnutím jej platnosti.
            
         
               (4)
            
            
               Dohoda by sa mala podpísať v mene Únie. Dohoda by sa mala čiastočne predbežne vykonávať v súlade s jej článkom 30 až do ukončenia postupov potrebných na jej uzavretie.
            
         
               (5)
            
            
               Podpisom dohody v mene Únie a predbežným vykonávaním jej častí nie je dotknuté rozdelenie právomocí medzi Úniou a jej členskými štátmi v súlade so zmluvami,
            
         PRIJALA TOTO ROZHODNUTIE:
   Článok 1
   1.   Týmto sa v mene Únie schvaľuje podpis Dohody o strategickom partnerstve medzi Európskou úniou a jej členskými štátmi na jednej strane a Kanadou na strane druhej s výhradou jej uzavretia.
   2.   Text dohody je pripojený k tomuto rozhodnutiu.
   Článok 2
   Týmto sa predseda Rady poveruje určiť osobu(-y) splnomocnenú(-é) podpísať dohodu v mene Únie.
   Článok 3
   1.   V súlade s článkom 30 dohody a pod podmienkou zaslania oznámení stanovených v uvedenom článku sa medzi Úniou a Kanadou do nadobudnutia platnosti dohody, ale len v rozsahu, v akom ide o záležitosti patriace do právomocí Únie vrátane záležitostí, ktoré patria do právomoci Únie vymedzovať a vykonávať spoločnú zahraničnú a bezpečnostnú politiku, predbežne vykonávajú tieto časti dohody:
   
               a)
            
            
               hlava I: článok 1;
            
         
               b)
            
            
               hlava II: článok 2;
            
         
               c)
            
            
               hlava III: článok 4 ods. 1, článok 5 a článok 7 písm. b);
            
         
               d)
            
            
               hlava IV:
               
                           —
                        
                        
                           článok 9, článok 10 ods. 2 a 3, článok 12 ods. 4, 5 a 10 a články 14, 15, 16 a 17;
                        
                     
                           —
                        
                        
                           článok 12 ods. 6, 7, 8 a 9 a článok 13 v rozsahu, v akom sú tieto ustanovenia obmedzené na záležitosti, v ktorých Únia už na vnútornej úrovni vykonala svoje právomoci;
                        
                     
         
               e)
            
            
               hlava V: článok 23 ods. 2;
            
         
               f)
            
            
               hlava VI: články 26, 27 a 28;
            
         
               g)
            
            
               hlava VII: články 29, 30, 31, 32, 33 a 34 v rozsahu, v akom sú tieto ustanovenia obmedzené na účely zabezpečenia predbežného vykonávania dohody.
            
         2.   Dátum, od ktorého sa dohoda bude predbežne vykonávať, uverejní Generálny sekretariát Rady v Úradnom vestníku Európskej únie.
   Článok 4
   Toto rozhodnutie nadobúda účinnosť dňom nasledujúcim po jeho prijatí.
   
      V Bruseli 28. októbra 2016
      
         
            Za Radu
         
         
            predseda
         
         M. LAJČÁK